Dagbjörg Inga Hafliðadóttir , einn höfunda Skál og hnífur , kom í vikunni í heimsókn til Loga og Sigga sem stýra síðdegisþættinum á K100 . Bókin fjallar um freyðivín , sögu þess , blæbrigði og hvað sé best að borða með því . Í bókinni eru einmitt fjölmargar uppskriftir að réttum sem passa sérstaklega vel með freyðivíni . Sjálf kynntist hún freyðivíni í Danmörku þegar hún , fimm ára gömul , sá fallega flösku í búð og suðaði í pabba sínum að kaupa hana handa sér . Hún drakk hana í aftursætinu í bílnum . Mörgum árum síðar fletti hún þessari tegund upp og komst að því að þetta var áfengt freyðivín . Hún segir að fólk geri sér ekki alltaf grein fyrir hve freyðivín sé frábær drykkur og passi í raun við flest tilefni . Svo sé líka mikilvægt að vita hvað sé best að borða með því , enda nauðsynlegt að næra sig líka .